Սուսաննա Հովհաննիսյան

**Սուսաննա Հովհաննիսյան** (), հայ բանաստեղծ, մանկավարժ։ Հայաստանի Գրողների միության անդամ է 2012 թվականից։
## Կյանք և գործունեություն

Սուսաննա Սամսոնի Հովհաննիսյանը ծնվել է 1947 թվականի օգոստոսի 26-ին Լոռու մարզի Սպիտակ քաղաքում։
Ավարտել է Կիրովականի (այժմ՝ Վանաձոր) թիվ 17 դպրոցը, այնուհետև Խաչատուր Աբովյանի անվան Մանկավարժական համալսարանը։ 1975-2000 թվականներին աշխատել է Երևանի թիվ 120 դպրոցում՝ որպես հայոց լեզվի և գրականության ուսուցչուհի։ 1991-1994 թվականներին դասավանդել է ուսուցիչների կատարելագործման ինստիտուտում, ռուսական կրթություն ունեցող ուսուցիչների խմբերում՝ հայոց լեզվով դասավանդելու որակավորման դասընթացներում։
Գրել է բանաստեղծություններ փոքր տարիքից։ Տպագրվել է «Պիոներ Կանչ», «Խորհրդային դպրոց» թերթերում, «Գարուն» ամսագրում, Գրական թերթում, Մաշտոց գրական հանդեսում, հոդվածները լույս են տեսել «Հայոց լեզուն և գրականությունը դպրոցում» ամսագրում, «Դպրություն» թերթում։
Ապրելով Դոնի Ռոստով քաղաքում՝ Սուսաննա Հովհաննիսյանը թղթակցել է «Նոր Դար», «Դոնի Նախիջևան» թերթերին, Մոսկվայում լույս տեսնող *Ноев ковчег* թերթին։ Դասավանդել է կիրակնօրյա հայկական դասընթացներում, կազմակերպել է հայրենասիրական միջոցառումներ՝ համագործակցելով տեղի հայկական համայնքի, քաղաքի ամենամեծ գրադարանի և ֆիլհարմոնիայի հետ։ Զբաղվում է զարդարվեստով․ շշերի ձևավորում՝ կաշվով, կտորով, զարդանյութերով։ Ունեցել է բազմաթիվ ցուցահանդեսներ՝ Դոնի Ռոստովում, Կրասնոդարում, 2009 թվականին Սանկտ Պետերբուրգում և մի քանի անգամ Երևանում՝ «Ստեղծագործող կանայք» ցուցահանդես, «Հայաստանի գանձեր» խանութ-ցուցահանդես։

Սուսաննա Հովհաննիսյանը բանաստեղծական 9 գրքի հեղինակ է, տպագրության է պատրաստվում 10-րդ ժողովածուն։

Սուսաննա Հովհաննիսյանի բանաստեղծությունների հիման վրա գրվել են երգեր․ 
*«Երբ ինձ հիշես» (Խոսք՝ Ս․ Հովհաննիսյան, երաժշտ․՝ Արմինե Եղիազարյան)։
*«Օտար աչքեր» (Խոսք՝ Ս․ Հովհաննիսյան, երաժշտ․ Արտուշ Փարսադանյանի)

## Գրքեր
* 1995, Երգը, որ քեզ էր նման («Մեհյան» հրատարակչություն, խմբագիր՝ Ֆրունզիկ Կիրակոսյան)
* 1997, Գաղտնիքն էլ է կին («Մեհյան» հրատարակչություն, խմբագիր՝ Ֆրունզիկ Կիրակոսյան)
* 1999, Գիրկապ (Գիտությունների Ակադեմիայի տպարան, խմբագիր՝ Հովհ․ Գրիգորյան)։
* 2004, Հարբած, հարբած, գինեխաբ (խմբագիր՝ Հովհաննես Գրիգորյան)
* 2009, Ութերորդ գույն (Վան Արյան» հրատարակչություն, խմբագիր՝ Հովհ․ Գրիգորյան)
* 2013, Ես եմ (խմբագիր՝ Հովհ․ Գրիգորյան)
* 2015, Имя тайны (ռուս․ խմբագիր՝ Ալբերտ Նալբանդյան)
* 2018, Ասեղնաշոր (ՀԳՄ հրատարակչություն, խմբագիր՝ Շանթ Մկրտչյան)
* 2021, Լույս կլինի (խմբագիր՝ Էդ․ Միլիտոնյան)

### Համահեղինակային ժողովածու
* 2024, ՀԳՄ և Արմավ հրատարակչության «Ձայն Հայրենական» անթոլոգիա, էջ․ 90-92

## Պարգևներ, մրցանակներ
* 2016 թվականին Քառօրյա պատերազմին նվիրված շարքի համար ստացել է ՀՀ Պաշտպանության նախարարության և ՀԳՄ համատեղ մրցանակաբաշխության III մրցանակը՝ պոեզիա անվանակարգում։
* 2024 թվականին «Հանուն հայի հարատևման» գրական մրցանակաբաշխությանը՝ «Մեծն Ներսես» Բարեգործական հասարակական կազմակերպության  և ՀԳՄ–ի կողմից, խրախուսական մրցանակ՝ պոեզիա անվանակարգում։

## Տես նաև
Հայաստանի գրողների միության անդամների ցանկ
## Ծանոթագրություններ

## Արտաքին հղումներ
*Սուսաննա Հովհաննիսյան, պոեզիա, Գրական թերթ, 2020
*Սուսաննա Հովհաննիսյան, բնաստեղծություններ, Գրական թերթ, դեկտեմբեր 2022
*Սուսաննա Հովհաննիսյան, Գրական թերթ պաշտոնական կայք
*https://www.tomsarkgh.am/en/event/8069/%D5%8D%D5%B8%D6%82%D5%BD%D5%A1%D5%B6%D5%B6%D5%A1-%D5%80%D5%B8%D5%BE%D5%B0%D5%A1%D5%B6%D5%B6%D5%AB%D5%BD%D5%B5%D5%A1%D5%B6-%D5%8D%D5%BF%D5%A5%D5%B2%D5%AE%D5%A1%D5%A3%D5%B8.html, Սուսաննա Հովհաննիսյան․  ստեղծագործական երեկո Նարեկացի արվեստի միությունում

 
Կատեգորիա:Հայ կին գրողներ
Կատեգորիա:Հայ բանաստեղծուհիներ